Soektog na vlug MH370 binnekort gestaakDie wrakstuk wat by Mosambiek uitgespoel het en moontlik deel kan wees van die vermiste Vlug MH370 van Malaysia Airlines Die soektog na die vermiste Malaysia Airlines Vlug MH370 word binne die volgende twee weke gestaak. Liow Tiong Lai, Malaysia se minister van vervoer, het Vrydag gesê die soektog is in die finale stadium, maar owerhede hoop daar sal in hierdie laaste tyd ŉ deurbraak wees om die vliegtuig op te spoor. “Ons is besig met ons finale rondte binne die volgende twee weke. Ons hoop ons kan die vliegtuig vind en die soektog sal vrugte afwerp,” het hy aan verslaggewers gesê. Malaysia Airlines Vlug MH370 het op 8 Maart 2014 tussen Kuala Lumpur en Beijing verdwyn met 239 mense aan boord. Kenners glo die vliegtuig was wyd van koers af. Die Australiese Transport Security Bureau lei die soektog, wat fokus op 120 000 km² van die Indiese Oseaan. Liow het gesê ŉ drieledige vergadering sal met die Australiese en Chinese regerings gehou word sodra die soektog afgehandel en ŉ verslag beskikbaar is. “Baie aannames kan gemaak word, maar ons kan niks op aannames grond nie. Ons het geloofwaardige bewyse nodig om na die vliegtuig te soek, dus wag ons nou vir die finale verslag,” het hy gesê. Die laaste soekvaartuig het verlede maand vertrek om vir oulaas die suidelike Indiese Oseaan te deursoek. Maroela Media het vroeër berig die minister het voorheen bevestig twee wrakstukke, wat vroeër in Mosambiek opgetel is, onderskeidelik deur ŉ Amerikaner en ŉ tiener van KwaZulu-Natal, is “hoogs waarskynlik” wrakstukke van die vermiste vliegtuig. ŉ Deel van die vlerk is in 2015 op Reunion-eiland opgetel. Die families van die passasiers wat verdwyn het, dring daarop aan dat die soektog nog voortgesit word, veral nadat sommige kenners gesê het die ondersoekers soek moontlik op die verkeerde plek. Lees alle vorige berigte oor Vlug MH370 op Maroela Media.